
Jautājums par projektējamo tuneļa konstrukciju un dzelzceļa infrastruktūras slēgumu iespējām būvdarbu laikā
Pasūtītāja sniegtajā atbildē 25.06.2026 ir norādīta informācija, kas saņemta no VAS “Latvijas dzelzceļš”, tajā ir noteikts, ka projektējamā tuneļa nesošās konstrukcijas jāprojektē kā
slēgta perimetra monolīta dzelzsbetona konstrukcijas, ievērojot LVS EN 1990:2023 un LVS EN 1991-2:2024 nosacījumus.
Vienlaikus skaidrojumā ir norādīts uz iepriekš LDz infrastruktūrā realizētiem gājēju tuneļu risinājumiem, tostarp tērauda cauruļveida tuneli, kā arī tuneļiem, kas izbūvēti, izmantojot tilta laiduma konstrukciju. Lūdzam precizēt, vai Pasūtītājs un VAS “Latvijas dzelzceļš” pieļauj alternatīvu konstruktīvo risinājumu izvērtēšanu un saskaņošanu, vai arī iepirkuma ietvaros projektējamais risinājums viennozīmīgi ir ierobežots tikai ar slēgta perimetra monolīta dzelzsbetona tuneli.
Vēršam uzmanību, ka minētie atsauces objekti, kuros izmantota tilta laiduma konstrukcija, ir realizēti staciju robežās ar vairākiem sliežu ceļiem, kur būvdarbus bija iespējams organizēt pa posmiem, īslaicīgi slēdzot vai ierobežojot atsevišķus sliežu ceļus. Savukārt projektējamā objekta vietā uzbērumā atrodas tikai viens sliežu ceļš, līdz ar to būvdarbu tehnoloģija un iespēja saglabāt nepārtrauktu vilcienu kustību ir būtiski atšķirīga.
Lūdzam Pasūtītāju viennozīmīgi un nepārprotami apstiprināt, ka būvdarbu veikšanai būs iespējams saņemt VAS “Latvijas dzelzceļš” noteiktus sliežu ceļa slēguma un kustības pārtraukuma “logus”, kas būtu pietiekami tuneļa izbūves tehnoloģiski nepieciešamo darbu veikšanai, tostarp rakšanas darbiem, konstrukciju izbūvei vai ievietošanai, komunikāciju iznešanai un aizsardzībai, kā arī sliežu ceļa atjaunošanai un pārbaudei.
Lūdzam arī norādīt vai šādu “logu” piešķiršana ir principiāli saskaņota ar VAS “Latvijas dzelzceļš”, kā arī lūdzam precizēt šādu logu ilgumu.
Atbilde:
Kā jau iepriekš norādījām, VAS "Latvijas dzelzceļš" ir sniedzis Cēsu novada pašvaldībai priekšlikumu par gājēju tuneļa iespējamo risinājumu un nosacījumu par dzelzceļa darbības nepārtrauktību būvdarbu izpildes laikā. Cēsu novada pašvaldībā ir būtiski, ka projektētāja piedāvātais tuneļa risinājums nodrošina pilnvērtīgu gājēju/velosipēdista funkcionālu plūsmu kopējā Cēsu pilsētas satiksmes infrastruktūrā. Projektēšanas laikā projektētājs piedāvā risinājumus, ko būs nepieciešams skaņot ar VAS "Latvijas dzelzceļš", t.sk. projektētājā izstrādātā darbu veikšanas projekta izstrādes procesa laikā ar VAS "Latvijas dzelzceļš" būs jāskaņo arī dzelzceļa sliežu pieļaujamie pārtraukuma "logu" varianti (piemēram, projektēšanas laikā projektētājs definēs informāciju par minimāli nepieciešamo pārtraukuma "logu" stundu skaitu un šādu logu kopējo skaitu, un tikai pēc tam šī informācija tālāk tiek skaņota ar VAS "Latvijas dzelzceļš").


